Arne Nilsen (1893–1957)

Arne Leonhard Nilsen (1893–1957) var en norsk politiker (H) og ingeniør i Statens vegvesen. Han var stortingsrepresentant for Aust-Agder i perioden 1954–1957.

Liv og virke 
Han vokste opp i en kjøpmannsfamilie i Kristiansand. Han var yngre bror av sjøoffiser Thorvald Nilsen, kjent som kaptein på «Fram» under Roald Amundsens sydpolekspedisjon.

Han gikk Kristiansand katedralskole, studerte bygningsteknikk ved TTL og begynte deretter som ingeniørassistent i Statens vegvesen. Han arbeidet ved flere fylkesveikontorer gjennom sin karriere, sist som overingeniør og fylkesveisjef i Troms fra 1938 til 1943 og tilsvarende i Aust-Agder fra 1943 til 1957.

Nilsen var formann i Aust-Agders fylkesarbeidsnemnd fra 1944 til 1956 og medlem av Arendal bystyre fra 1948 til 1955.

Ved stortingsvalget i oktober 1953 ble Nilsen valgt til stortingsrepresentant for Aust-Agder, som førstekandidat på en fellesliste for Høyre og Bondepartiet. Han brukte av sin faglige innsikt som medlem av Stortingets samferdselskomité. Han ble alvorlig syk mot slutten av stortingsperioden og fikk permisjon fra vervet. Han døde i april 1957, og varamannen Jørund Kvaale (Bondepartiet) rykket opp til fast representant.

Han ble utnevnt til ridder av 1. klasse av St. Olavs Orden i 1956.

Han giftet seg i 1919 med Rakel Svendsen, datter av skoleinspektør og kommunepolitiker Salve Svendsen og hustru Anna, født Skraastad, i Kristiansand. Arne og Rakel Nilsen fikk tre sønner.

Referanser

Eksterne lenker 

Stortingsrepresentanter fra Høyre
Stortingsrepresentanter for Aust-Agder
Stortingsrepresentanter 1954–1957
Lokalpolitikere i Arendal
Norske veiingeniører
Personer fra Kristiansand kommune